આજે આમાં નાનકડો અપવાદ સર્જાયો. લગભગ સાડાચારના સુમારે ડોરબેલ રણક્યો. સાદી નોટમાં શ્રીકૃષ્ણ શરણં મમનો મંત્ર લખતાં યશોદાબહેન ચમક્યાં : અત્યારે કોણ હશે! આમ તો વરલી સી ફેસની કુંજવિલા સોસાયટીમાં મા-દીકરો સેવાભાવી ગણાતાં, પાડોશીઓની મુસીબતમાં ખડા પગે ઊભા રહેવાનો સજ્જન ધર્મ તેમણે અતુલ્યમાં સીંચ્યો હતો. સ્નેહીસંબંધી કે અતુલ્યના મિત્રો માટે ઘરના દરવાજા ચોવીસ કલાક ખુલ્લા રહેતા. જોકે એથી કંઈ રવિવારે કોઈના ઘરે જતાં પહેલાં ફોન કરવાની ઍટિકેટ મુંબઈગરા ચૂકતા નથી. આવા કોઈ ફોન વિના આજે કોણ પધાર્યું! ઝડપથી નોટ ને પેન ડ્રૉઅરમાં સરકાવી ઉતાવળી ચાલે યશોદાબહેન દરવાજા તરફ વધ્યાં : નહીંતર આવનાર બેલ વગાડી મારા લાલની નીદર ઉડાડી મૂકશે!